UAC จับตาผลงานไตรมาส 1/62 เด้ง บุ๊กรายได้สินค้าล็อตใหญ่เฉียด 1 พันลบ.
UAC จับตาผลงานไตรมาส 1/62 เด้ง บุ๊กรายได้สินค้าล็อตใหญ่เฉียด 1 พันลบ. ลุยลงทุนโรงไฟฟ้าขยะเต็มสูบ เริ่มรับรู้รายได้ต้นปี 64
5 เม.ย. 2562

นายกิตติ ชีวะเกตุ ประธานเจ้าหน้าที่บริหาร บริษัท ยูเอซี โกลบอล จำกัด (มหาชน) หรือ UAC เปิดเผยผ่านรายการ “ข่าวหุ้นเจาะตลาด” ออกอากาศผ่านช่องทางข่าวหุ้นทีวีออนไลน์ และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. เกี่ยวกับความคืบหน้าการเข้าลงทุน 50.01% ในบริษัทร่วมทุนใหม่ในสปป.ลาว เพื่อดำเนินโครงการจัดการขยะเพื่อผลิตพลังงานทดแทนและแปรรูปเป็นผลิตภัณฑ์ที่นำกลับมาใช้ใหม่ ซึ่งมีมูลค่าเงินลงทุนประมาณ 30 ล้านเหรียญสหรัฐ หรือราว 990 ล้านบาท
ขณะเดียวกัน บริษัทได้เซ็นสัญญาไปเป็นที่เรียบร้อยแล้วเมื่อวันที่ 2 เม.ย.62 ที่ผ่านมา และสามารถเริ่มดำเนินการได้ทันที อีกทั้งมองว่าโครงการดังกล่าวเป็นโครงการที่น่าลงทุน และมีอัตราการคืนสูง โดยสามารถคืนทุนได้ภายใน 5 ปี
พร้อมกันนี้ บริษัทคาดว่าจะจัดตั้งบริษัทร่วมทุนภายใต้ชื่อ Vientiane Waste Management (VWM) ทุนจดทะเบียน 9 ล้านเหรียญสหรัฐ หรือราว 297 ล้านบาท โดยจะจัดตั้งภายในไตรมาส 3/62
อนึ่งโครงการดังกล่าว เป็นโครงการการจัดการขยะเพื่อผลิตพลังงานทดแทนและแปรรูปเป็นผลิตภัณฑ์ที่นำกลับมาใช้ใหม่ ตั้งอยู่บนที่ดินพื้นที่สัมปทานของผู้ร่วมทุนในลาว คาดว่าจะเริ่มก่อสร้างในปลายปี 62 โดย VWM ได้รับสิทธิในสัมปทานที่ดินและบ่อขยะ จากแผนกแผนการและการลงทุน นครหลวงเวียงจันทน์ สปป.ลาว เป็นระยะเวลา 45 ปี ซึ่งสิทธิในสัมปทานที่ได้มา โครงการจะได้ขยะชุมชนจากนครหลวงเวียงจันทน์ ปริมาณเริ่มต้นที่ 400 ตัน/วัน
ทั้งนี้ เพื่อใช้เป็นวัตถุดิบของโครงการ ซึ่งสามารถสร้างประโยชน์จากขยะชุมชน เพื่อผลิตไฟฟ้าขายให้กับหน่วยงานภาครัฐ มีกำลังการผลิตประมาณ 6 เมกะวัตต์ (MW), ขายพลาสติกรีไซเคิลให้กับบริษัทเอกชน โดยมีปริมาณการรับซื้อประมาณ 13,200 ตัน/ปี และขายปุ๋ยอินทรีย์เคมีให้กับหน่วยงานภาคเกษตรกรรมของสปป.ลาว โดยมีปริมาณการรับซื้อประมาณ 30,000 ตัน/ปี
“โครงการดังกล่าวจะสามารถเริ่มรับรู้รายได้ในช่วงต้นปี 2564 และคาดว่าจะส่งผลให้อัตรากำไรปรับตัวขึ้นมาเกิน 0.10 บาท/หุ้น” นายกิตติ กล่าว
นอกจากนี้ ในไตรมาส 1/62 บริษัทได้มีการรับรู้รายได้สินค้าล็อตใหญ่ มูลค่าเกือบ 1 พันล้านบาท จึงคาดว่าจะส่งผลให้ผลการดำเนินงานของบริษัทในช่วงดังกล่าวมีแนวโน้มปรับตัวเพิ่มขึ้นอย่างมีนัยสำคัญ